Деница Минчева
Нащърбена кашлица, силно подсмърчане…

chitanka.info

Нащърбена кашлица, силно подсмърчане

и челото май че гори.

Настивам — ужасно усещане, вярвайте —

тресе ме и всичко боли.

А трябва да бъда красива и весела

и издокарана в три.

Отивам на среща съдбовна и есенна

под сънно шумящи липи.

„Красива и весела“ — друг път, къде ти?

Носът ми тече като кран.

Приличам на болно и тъжно сираче

от Дикенсов глупав роман.

Тресе ме, потя се, във огън изгарям —

да, грипът е тръгнал на лов.

А колко по-хубаво ще е диагнозата

да е — „гори от любов“!

Таблетки, сиропи, горещи молитви

и хладен компрес. Богове,

при толкова много дни в тая година

защо днес носът ми тече?

Липите ме чакат. Към тях любовта ми

върви и ми носи цветя.

И не подозира, че аз у дома си

от любов се лекувам сега.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.